คปภ.สั่งฟัน2นายหน้าแหกกฎ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ไม่นำส่งเบี้ยเข้าบริษัทประกัน ทำลูกค้ารถยนต์เสียหายหนัก
โพสต์ทูเดย์ — คปภ.สั่งเพิกถอนใบอนุญาตนายหน้าประกันภัย 2 ราย ข้อหาไม่นำส่งเบี้ยประกันลูกค้าให้บริษัทประกันภัย
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า นายทะเบียนประกันภัยได้ออกคำสั่งนายทะเบียนเพิกถอนใบอนุญาตนายหน้าประกันวินาศภัยที่ 36/2553 สั่ง ณ วันที่ 14 ก.ค. 2553 เพิกถอนใบอนุญาตของนายรัตนพงศ์ กมลวิวัฒน์ชัย หรือชื่อเดิม นายชัชพงศ์ กอวัฒนา และออกคำสั่งที่ 38/2553 สั่ง ณ วันที่ 3 ส.ค. 2553 เพิกถอนใบอนุญาตนายหน้าประกันวินาศภัยของนางชุลีพร บูรณะพงษ์ 
เนื่องจากนายหน้าทั้งสองรายกระทำการชี้ช่องให้ผู้เอาประกันภัยทำประกันภัยรถยนต์ โดยรับชำระเงินค่าเบี้ยประกันภัยจากผู้เอาประกันภัย แต่มิได้นำส่งเงินค่าเบี้ยประกันภัยให้บริษัทประกันภัย อันเป็นเหตุทำให้เกิดความเสียหายแก่ผู้เอาประกันภัย
สำหรับความคืบหน้าคดีที่บริษัทประกันภัยไม่ปฏิบัติตามกฎหมาย ซึ่งถูก คปภ.สั่งปรับตั้งแต่วันที่ 5 ส.ค. 2553 จนถึงวันที่ 3 ธ.ค. 2553 มี 3 บริษัทที่ยังไม่ชำระค่าปรับ ขณะนี้อยู่ระหว่างการดำเนินการร้องทุกข์กล่าวโทษ ประกอบด้วย บริษัท เจ้าพระยาประกันภัย จำนวนค่าปรับ 1.87 แสนบาท ทำความผิดประวิงการจ่ายค่าสินไหมทดแทนให้แก่ผู้เอาประกันภัย บริษัท ลิเบอร์ตี้ประกันภัย จำนวนค่าปรับ 4 หมื่นบาท กระทำการในลักษณะที่ฝ่าฝืนคำสั่งพนักงานเจ้าหน้าที่โดยไม่จัดเตรียมเอกสารให้พนักงานเจ้าหน้าที่ตรวจสอบ และบริษัท เอ.พี.เอฟ. อินเตอร์เนชั่นแนล อินชัวรันส์ จำนวนเงินค่าปรับ 1.87 แสนบาท 
ทั้งนี้ เนื่องจากบริษัท เอ.พี.เอฟ.ฯ จัดสรรเงินสำรองสำหรับเบี้ยประกันภัยที่ยังไม่ตกเป็นรายได้ของบริษัท และเงินสำรองสำหรับค่าสินไหมทดแทนตามมาตรา 23 ไม่ครบถ้วนตามที่กฎหมายกำหนด และจัดสรรสินทรัพย์หนุนหลังตามมาตรา 27/4 ไว้สำหรับหนี้สินและภาระผูกพันตามสัญญาประกันภัยไม่เป็นไปตามที่กฎหมายกำหนด
แหล่งข่าวจาก คปภ. เปิดเผยว่า บริษัทที่ชำระค่าปรับแล้วมี 4 บริษัท ทำให้คดีเป็นอันเลิกกัน คือ บริษัท วิริยะประกันภัย กรณีประวิงการจ่ายค่าสินไหมทดแทนแก่ผู้เอาประกันภัย บริษัท เจ้าพระยาประกันภัย กรณีจัดสรรสินทรัพย์หนุนหลังไว้สำหรับหนี้สินและภาระผูกพันตามสัญญาประกันภัย และฝากสินทรัพย์ไว้กับสถาบันการเงินไม่เป็นไปตามกฎหมาย บริษัท มิตรแท้ประกันภัย กรณีจัดสรรเงินสำรองสำหรับเบี้ยประกันภัยที่ยังไม่ตกเป็นรายได้ของบริษัท และเงินสำรองสำหรับค่าสินไหมทดแทน และบริษัท สยามซัมซุง ประกันชีวิต กรณีประวิงการใช้เงินตามกรมธรรม์ประกันภัย